LEGO lancerer Hubble-rumteleskopet før originalen går på pension

Ruminteresserede LEGO-fans får snart endnu et samlerobjekt at sætte på hylden. Den 1. august lancerer LEGO et nyt Hubble-rumteleskop, der genskaber et af historiens mest berømte videnskabelige instrumenter. Byggesættet består af 1.252 klodser og er udviklet til voksne byggere. Den færdige model måler over 32 centimeter i højden og kan udstilles på en stand med en informationsplade og en astronaut-minifigur, som giver en fornemmelse af teleskopets størrelse.

LEGO har gjort mere end blot at kopiere Hubbles ydre. Flere af de udvendige paneler kan fjernes, så man kan se en miniatureudgave af teleskopets indre med blandt andet gyroskoper og de karakteristiske primære og sekundære spejle.

Solpaneler og antenner kan justeres, og teleskopets dæksel kan åbnes, så modellen får et mere realistisk udtryk.

Hubble lever stadig – men ikke for evigt

Det rigtige Hubble-rumteleskop blev sendt i kredsløb i 1990 og har gennem mere end tre årtier leveret nogle af de mest spektakulære billeder af universet. Selvom teleskopet efterhånden nærmer sig pensionsalderen, forventes det først at forlade sin bane og brænde op i atmosfæren engang i midten af 2030’erne.

LEGO har tidligere udgivet en mindre Hubble-model som en del af sættet med rumfærgen Discovery, men denne udgave er den hidtil mest detaljerede version af det berømte observatorium. Det nye LEGO Icons Hubble-rumteleskop kommer til salg den 1. august og får en vejledende pris på 1.099 kroner i Danmark.

LEGO lancerer Hubble-rumteleskopet før originalen går på pension