E.T. vender hjem som nyt LEGO-sæt til voksne

Der findes LEGO-sæt, man køber til børnene. Og så findes der LEGO-sæt, man køber til sig selv og bagefter forsøger at forklare som “indretning”. Det nye LEGO Ideas E.T. the Extra-Terrestrial hører klart til i den sidste kategori.

Den rynkede rumgæst fra Steven Spielbergs 80’er-klassiker bliver nu til et voksensæt på 1.226 klodser, hvor LEGO ikke lægger skjul på, at målgruppen er dem, der både husker VHS-bånd, BMX-cykler og replikken “phone home”.

Figuren er 24 centimeter høj og bygget som et udstillingsobjekt snarere end et legetøj. Hovedet kan vippes og drejes hele vejen rundt, munden kan åbnes og lukkes, og både arme, håndled og fingre kan justeres. Ja, den berømte pegefinger er naturligvis også med.

Den mest oplagte gimmick sidder dog i brystet. Trykker man på en knap på ryggen, lyser E.T.’s hjerte op via en indbygget lysklods. LEGO har også inkluderet blomster, så figuren kan udstilles med solsikker i hænderne som en direkte hilsen til filmen.

Nostalgi med samlerpris

Sættet er en del af LEGO Ideas-serien, hvor fanidéer bliver stemt frem og i udvalgte tilfælde ender som officielle LEGO-sæt. Det betyder som regel høj nostalgifaktor – og en pris derefter.

LEGO Ideas E.T. the Extra-Terrestrial lanceres den 1. august 2026, men kan allerede forudbestilles. Prisen er 1.099,95 kroner, hvilket placerer den lille alien solidt i samlerafdelingen. Det er med andre ord ikke bare noget at ringe hjem om. Det er noget at finde plads til på hylden.

E.T. vender hjem som nyt LEGO-sæt til voksne